**Hange 279769 „Riikliku perelepitusteenuse tulemuslikkuse uuring Sotsiaalkindlustusametile“**

**TEHNILINE KIRJELDUS**

### **Taustainfo ja riikliku perelepitusteenuse kirjeldus**

Sotsiaalkindlustusamet (edaspidi SKA) otsib lepingupartnerit, et hinnata riikliku perelepitusteenuse mõju teenusel osalevatele peredele, teenuseosutajatele ning koostööpartneritele. Lisaks ootame partnerilt soovitusi riikliku perelepitusteenuse paremaks korraldamiseks.

2022. aasta septembris jõustus riikliku perelepitusteenuse seadus[[1]](#footnote-2) (edaspidi ka RPLS), millega reguleeritakse riiklikku perelepitusteenust ja sätestatakse lepitusmenetluse korraldamise alused. Teenuse eesmärk on toetada vanemaid lahkumineku järel oma alaealise lapse edasise elukorralduse kokkuleppele jõudmisel, soodustada vanemate koostööd lapse kasvatamisel ning seeläbi tagada lapse huvide kaitse ja heaolu. Perelepitusteenust on võimalik taotleda kõigil lapsevanematel, kes soovivad lahkumineku järel kokku leppida perekonnaseaduses sätestatud lapsega suhtlemise õiguses või alaealise lapse ülalpidamisega seotud küsimustes või muudes lapse elukorralduslikes küsimustes. 2023. aasta juulis jõustus seadusesäte, mis võimaldab perelepituse käigus kokku leppida ka ühise hooldusõiguse lõpetamises või muutmises.

Riiklikku perelepitusteenust koordineerib Sotsiaalkindlustusamet. Töökorralduslikult kannavad seda rolli teenuse koordinaatorid ja juhtivkoordinaator (edaspidi koordinaator). Koordinaatori ülesanne on muuhulgas ka lapsevanemate, perelepitajate ja teiste osapoolte perelepituse alane nõustamine. Koordinaator teeb lepitusmenetluse raames haldustoiminguid ja -otsuseid: vormistab teenuse määramise otsuseid, hindab vanemluskokkuleppeid ning kinnitab need või teeb vanematele ettepaneku lepitusprotsessiga jätkata. Kui lapsevanemad lepitusprotsessis kokkuleppele ei jõua, edastab SKA vanematele (kohtumenetluse puhul ka kohtule) edutuse tõendi. Koordinaatorite tiimi ja klienditööd juhib juhtivkoordinaator.

Riikliku perelepitusteenuse seaduse eelnõuga[[2]](#footnote-3) sõnastati riikliku perelepitusteenuse eesmärk, mis on järgmine: võimaldada vanemate lahkumineku korral sõlmida laste heaolust lähtuvad kokkulepped lapse elukorraldust puudutavates küsimustes nii kohtuväliselt kui ka varajases faasis kohtumenetluse ajal. Ühtlasi on see laste heaolu tagamiseks oluline.

Alaeesmärkidena saab välja tuua järgmised:

- perelepitusteenuse senisest suurem kasutamine alternatiivse lahendusena kohtumenetluse kõrval;   
- suurem kohtuväliste lepete arv, kohtuasjade arvu vähenemine.

Perelepitusteenuse kasutamine on eri riikides andnud positiivseid tulemusi ning perelepituse kasutamise olulisust on rõhutanud ka rahvusvahelised dokumendid. Eesmärk ei ole saavutada lastevanemate omavahelist ära leppimist, vaid see, et vaidlevad osapooled jõuaksid konkreetse(te)s vaidlusküsimus(t)es mõlemale poolele sobiva lahenduseni, mis lähtub lapse huvidest. Vaidluse keskmes on ja peavad alati olema lapse huvid ja heaolu.

Perelepitusteenuse eelised:

1. Suurem tõenäosus, et jõutakse lahenduseni, millest mõlemad pooled kinni peavad. Tulenevalt lepituse olemusest võtavad pooled ise vastutuse sobiva lahenduse otsimise eest. Kuna lepituse tulemusel saavutatud kokkulepet tajutakse väiksema tõenäosusega väljastpoolt pealesurutuna ning pooled on saanud ise kokkuleppe detailid paika panna, tunnevad nad suurema tõenäosusega sisemist sundi kokkuleppest kinni pidada.

2. Perelepituse kulud on väiksemad kui kohtumenetluses. Kohtumenetluse läbiviimiseks kulub rohkem aega ja tööjõudu kui sama asja lahendamiseks lepituses. Tulenevalt kohtuniku kvalifikatsioonist ja üldistest kohtu ülalpidamise kuludest on kohtupersonali töötund kallim kui lepitaja oma. Muidugi sõltub kohtumenetluse kuludelt kokkuhoidmise võimalikkus sellest, kas lepitused on tulemuslikud – kui lepituse käigus kokkuleppeni ei jõuta, tekivad kohtumenetluse kulud ikkagi.

3. Perekonnaõiguslike vaidluste mõju lapse heaolule. Eestis tehtud uuringutes on rõhutatud, et perekonnaõiguslikud vaidlused on tihti kõigile osapooltele emotsionaalselt rasked, kuna vanemad võivad sellises olukorras unustada lapse parimad huvid, manipuleerida lapsega ning segada ta omavahelistesse tülidesse. Teistes riikides tehtud uuringute tulemused näitavad, et lepitus aitab vanematel võrreldes kohtumenetlusega paremini keskenduda lapse huvidele.

Perelepitusteenuse arendamise olulisus on välja toodud ka järgmistes riigisisestes dokumentides:

- Vabariigi Valitsuse tegevusprogrammi 2019–2031[[3]](#footnote-4) üks eesmärk on luua toimiv perelepitussüsteem, mis võimaldab vanemate lahkumineku korral sõlmida lapse heaolust lähtuvad elukorralduse kokkulepped.

- Peretoetuste, teenuste ja vanemapuhkuste rohelises raamatus[[4]](#footnote-5) märgitakse, et tuleb välja arendada ühtsetele kvaliteedinõuetele vastav lepitusteenus ning osaliselt või täielikult tagada riiklikult rahastatud teenus eelkõige nende juhtumite puhul, kus lepitus võimaldab lahendada konflikte tulemuslikumalt, kiiremalt ja väiksemate kuludega ning omab eelduslikult kõige suuremat positiivset mõju lapse heaolule.

Perelepitusteenust on Eestis osutatud aastaid, kuid teenuse kättesaadavus, kvaliteet ja hind on olnud piirkonniti erinev. Teenus on kättesaadav enamikus kohaliku omavalitsuse üksustes (edaspidi KOV), kuid teenuse rahastamine sõltub konkreetse KOVi võimekusest. Enamasti katab KOV teenuse osutamise kulud siis, kui tegemist on vähekindlustatud perega. Samas on ka KOVe, kes on valmis teenuse eest tasuma osaliselt ning ülejäänu maksab pere ise (teenuse hind varieerus piirkonniti). Seetõttu ei olnud perelepitusteenus kõikidele lapsevanematele võrdsetel alustel kättesaadav.

**Perelepitusteenuse protsess:**

Riikliku perelepitusteenust koordineerib keskselt SKA. Perelepitusteenusele saamiseks peab lapsevanem esitama selleks taotluse, v.a. juhul, kui teenusele suunamine toimub kohtu kaudu. Täpsem info teenuse taotlemise kohta SKA kodulehel.[[5]](#footnote-6) Seejärel hindab SKA perelepitusteenuse koordinaator taotlust ning teenuse sobivust vanematele ning sobivusel suunab vanemad teenusele. Perelepitusteenuse osutamise käigus viiakse perelepitaja vahendusel (RPLS § 11 alusel võib menetluses olla kaasatud ka kaks perelepitajat) läbi lepitusmenetlus, mille tulemusel võivad lepitusosalised kokku leppida perekonnaseaduses sätestatud lapsega suhtlemise õiguse ja/või alaealise lapse ülalpidamisega seotud küsimustes. Perelepitusteenusele kaasatakse ka peres kasvavad lapsed, kellega perelepitaja individuaalselt vestleb. Laste kaasamise kohtumisest koostavad perelepitajad lapse kaasamise protokolli, millega saavad tutvuda SKA perelepitusteenuse koordinaatorid.

Kui vanemad saavutavad kokkuleppe, sõlmitakse vanemluskokkulepe, mille allkirjastavad lapsevanemad ning mille kinnitab SKA, kui ei ilmne, et kokkulepe oleks lapse huvide vastu.

SKA kinnitatud dokument on täitedokument (kui see sisaldab lapsega suhtlemise korda ja/ või elatise maksmise kokkulepet, siis need on täitejõuga kokkulepped). Kui vanemad kokkulepet ei saavuta, väljastab SKA edutuse tõendi. Täpsem info ja protsessi kirjeldus perelepitusteenuse kohta on leitav riiklikku perelepitusteenust tutvustavast infovoldikust[[6]](#footnote-7).

SKA ülesanne on praegu ja tulevikus koolitada Eesti perelepitajaid ning tagada perelepitusteenuse regionaalne katvus.

**Perelepitusteenuse sihtgrupp:**

Perelepitusteenus on mõeldud ühise alaealise lapse või laste lahku läinud või lahku minevatele lapsevanematele, kellel ei ole õnnestunud kokku leppida lapse elukorralduslikes küsimustes (näiteks suhtluskord ja/või elatis). Laps(ed), kelle osas tema vanematele perelepitusteenust pakutakse, peavad olema alalise elukohaga Eestis.

1. **Riikliku perelepitusteenuse tulemuslikkuse uuringu eesmärgid**

Riikliku perelepitusteenuse tulemuslikkuse uuringu eesmärgiks on:

1. uurida perelepitusteenuse mõju teenuse sihtgrupile (lastele ja lapsevanematele);
2. uurida perelepitussüsteemi mõju riigile ning sidusgruppidele (kohalikud omavalitsused, kohtud).

Riikliku perelepitusteenuse tulemuslikkuse uuringuga soovitakse hinnata riikliku perelepitusteenuse mõju teenusel osalevale sihtgrupile (lastele ja lapsevanematele) ja perelepitussüsteemi mõju riigile ja sidusgruppidele seni perelepitusteenuse osutamise perioodil ning anda täiendavad soovitused ja ettepanekud riikliku perelepitusteenuse parendamiseks ja arendustegevusteks.

Riikliku perelepitusteenuse seadus jõustus 01.09.2022 ning sellest ajast osutatakse teenust, mis tähendab, et uuringu alustamise perioodiks on teenust osutatud orienteeruvalt 2 aastat. Riikliku perelepitusteenuse seaduse eelnõus on välja toodud, et SKA-l lasub kohustus teha seaduse mõju järelhindamise lõplik analüüs, milles sätestatakse peamised mõju liigid ja hindamise kriteeriumid, mis on ka käesoleva uuringu üheks eesmärgiks.[[7]](#footnote-8)

31.03.2024 seisuga on riiklikul perelepitusteenusel toimunud 1176 perelepitusmenetlust, millest kohtu kaudu on suunatud 261 menetlust, ülejäänud on tulnud omal algatusel. Lepituste tulemused: sõlmitud on 278 vanemluskokkuleppet ning väljastatud 521 edutuse tõendit. Keskmiselt kestab üks menetlus 5 kuud, mille jooksul kohtutakse 4-5 korda.

Nagu eelnevalt öeldud, saab perelepitusteenus enamasti lõppeda kahte moodi, kas: 1) sõlmitakse vanemluskokkulepe, mille kinnitab SKA või 2) formaalselt lepitus nurjub ja väljastatakse edutuse tõend. Praktikas on aga olukordi, kus vanemad jõuavad perelepitusteenuse ajal omavahelisele kokkuleppele, kuid otsustavad mingil põhjusel, et nad ei soovi ametlikku allkirjastatud ja SKA poolt kinnitatud vanemluskokkulepet sõlmida. Nendes olukordades väljastatakse vanematele ametlikult edutuse tõend, ent tegelikkuses ei ole perelepitusteenus olnud edutu, sest täitunud on oluline teenuse eesmärk (vanemad on jõudnud last puudutavates küsimustes kokkuleppele). Sedapuhku on tekkinud olukord, kus üksnes vanemluskokkulepete arvu ja statistika pealt ei ole võimalik hinnata perelepitusteenuse tulemuslikkust ning eeltoodud kirjeldus on kindlasti asjaolu, millele tuleb mõjuanalüüsis tähelepanu pöörata.

31.03.2024 seisuga on perelepitusteenusel sõlmitud 278 vanemluskokkulepet, millest esimesed vanemluskokkulepped on sõlmitud vahemikus 01.09.2022-31.12.2022 (81 tk). Uuringu alguseks on need lapsevanemad saanud seega oma vanemluskokkulepet täita juba kaks aastat. See annab võimaluse uurida, kui tõhusad ja toimivad on perelepitusteenusel sõlmitud vanemluskokkulepped laste ja vanemate igapäevaelus peale teenusel käimist.

Lapsi, kelle osas on sõlmitud vanemluskokkuleppeid, on 397. Perelepitusteenuse loomise üheks oluliseks eesmärgiks oli laste heaolu ja huvide kaitse. Seega on oluline uurida, millist mõju on perelepitusteenus avaldanud lastele peale seda, kui nende vanemad (ja nad ise) on osalenud perelepitusteenusel.

Perelepitusteenus järgib lapse kaasamise põhimõtet ning seega on lepitusmenetluses olulisel kohal lapse arvamuse välja selgitamine lähtuvalt lapse arengutasemest. Praktikas tähendab see seda, et perelepitaja viib läbi eraldi lapsega kohtumise (kui peres on mitu last, viiakse kohtumine läbi iga ühega eraldi). Lapse kaasamine annab lapsele hääle ning võimaluse kasutada talle seadusega antud õigust avaldada oma arvamust oma elu puudutavatel teemadel, mistõttu on lapse kaasamine perelepitusprotsessis kesksel kohal. Seni ei ole aga uuritud, millist mõju avaldab lapse kaasamine perelepitusteenuse tulemusele, kuivõrd arvestatakse protsessis ja kokkulepetes päriselt lapse arvamust, kuidas selgitatakse välja, et kokku lepitu ei oleks lapse huvidega vastuolus (RPLS § 12 lg 3 tähenduses) ning kuidas laps ennast selles protsessis tunneb. Seetõttu on perelepitusteenuse mõjuanalüüsis oluline keskenduda eraldi ka lapse kaasamise temaatikale, mille juures on olulisel kohal edasised parendusettepanekud ja toimivad näited välispraktikast lähtuvalt.

Perelepitusteenuse tõhususe hindamiseks on seega oluline vaadelda olemasolevate statistiliste andmete taha ja selgitada välja, kui suure tulemusega on riiklik perelepitusteenus päriselt ning millist mõju avaldab see lastele ja lapsevanematele (peale teenuseosutamist aga ka hiljem, näiteks poole aasta või aasta pärast).

Kuivõrd üheks teenuse loomise eesmärgiks oli vähendada perekonnaõiguslikes vaidlustes kohtumenetlusi ja kohtukoormust, on teine uuringu eesmärk uurida perelepitussüsteemi mõju sidusgruppidele, sh kohtusüsteemile, aga ka kohalike omavalitsuste lastekaitsetöötajatele.

**3. Tellitava uuringuga haakuvad uuringud**

Eesti riikliku perelepitusteenuse mõju ei ole sellisel kujul varasemalt uuritud.

2020. aastal on perelepitusteenuse projektijuht viinud läbi analüüsi „Ekspertanalüüs perelepitusteenuse korraldusest kuue Euroopa riigi võrdlusel“[[8]](#footnote-9).

2022. aastal valmis Sotsiaalministeeriumi poolt tellitud ja Civitta poolt läbi viidud uuring „Tänapäevase lastekaitse juhtumikorralduse, andmevahetuse ja e-teenuste analüüs“[[9]](#footnote-10), mis keskendus kohalike omavalitsuste lastekaitsetöö ja korralduse uurimisele. Uuringust selgus, et järjest enam kasvab lastekaitsetöötajate töölaual nende perede arv, kellel on raskusi hakkama saada vanemate lahkuminemisega seotud perekonfliktidega. Pea pooled lastekaitsetöötaja töölaual olevatest pöördumistest on seotud hooldus- ja suhtlusõiguse ning ülalpidamisküsimustega, mis on selgelt teistest eristuv valdkond.

Riikliku perelepitusteenuse kohta ei ole üks-ühele tehtud tänasel hetkel otseselt ühtegi uurimistööd, küll aga on tehtud meile teadaolevalt kaks uurimistööd perelepitusteenusega tihedalt seonduval teemal. 1) Mitme koduga lapsed: kes, kus, mis on minu kodu? Suhtluskorra retoorika ja praktika, 2021 (Eliise Ilves)[[10]](#footnote-11); 2) Lapsevanemate kogemused lahkumineku mõjust ja toetavatest teenustest, 2023 (Kai Kunimägi).[[11]](#footnote-12)

Tellijal on olemas riikliku perelepitusteenuse osutamise statistika, riikliku perelepitusteenuse osutamise kulud/ühikhinnad, perelepitusteenuse tulemuse (kas vanemluskokkulepe või edutuse tõend) statistika ning kohtu poolt perelepitusteenusele suunatud menetluste statistika, mida on pakkujal võimalik analüüsis kasutada. Ülejäänud uuringuks vajalikud andmed tuleb pakkujal pärida vastavatelt asutustelt. Tellija edastab olemas olevad andmed töövõtjale 7 tööpäeva jooksul pärast vastavate andmete kirjalikku pärimist.

**4. Uurimis- ja arendusülesanded**

Eesmärgi täitmiseks on püstitatud 7 uurimis- ja arendusülesannet:

1. **Milline on laste ja lapsevanemate arvamus ja kogemus riikliku perelepitussüsteemiga?**
2. **Milline on perelepitusteenuse mõju lapsevanematele ja lastele?**
3. **Kuidas toimib lapse kaasamise protsess?**
4. **Milline on perelepitussüsteemi tasuvus riigile ja teenuse mõju olulistele sidusgruppidele?**
5. **Milline on perelepitussüsteemi koordinatsioon ja toimimine?**
6. **Arendusettepanekud lähtuvalt perelepitusteenuse kitsaskohtadest**
7. **Teiste riikide kogemuste ja praktikate analüüs**

Iga uurimis- ja arendusülesande alla on püstitatud vastava teema kohta käivad uurimisküsimused, mis on vajalik selle uurimis- ja arendusülesande raames välja selgitada.

**1.** **Milline on laste ja lapsevanemate arvamus ja kogemus riikliku perelepitussüsteemi osas?**

* Milline on laste ja lapsevanemate teadlikkus perelepitusteenusest? [[12]](#footnote-13)
* Millised on vanemate arvates teenusele jõudmisel soodustavad ja takistavad tegurid?
* Millised olid vanemate ootused ja vajadused perelepitusteenusele tulles?
* Milline on lapsevanemate kogemus perelepitusteenuse protsessiga alates taotluse tegemisest kuni lepituse lõppemiseni? Mis on hästi ja millised on kitsaskohad (sh eristatult menetluse tulemuse lõikes)?
* Millised on lapsevanemate kogemused perelepituse erijuhtude puhul RPLS § 11 kontekstis? Millistel juhtudel on erijuhtumi (RPLS § 11) kogemusega vanem jõudnud perelepitusteenusele? Milline on nende vanemate hinnang perelepituse protsessile ja millised on olnud lepituse tulemused?
* Milline on vanemate endi panus perelepituse õnnestumisse (vanemate ja lepitajate vaatest)?
* Millistel juhtudel ja põhjustel lõppevad mõned menetlused, kus vanemad jõuavad omavahelisele kokkuleppele, siiski edutuse tõendiga? Kuidas seda muuta?
* Millised on vanemate kogemused täitemenetlusega?
* Millised on korduvate lepituste põhjused ja tulemuslikkus?

**2.** **Milline on perelepitusteenuse mõju lapsevanematele ja lastele?**

* Milline on perelepitusteenuse mõju lapsevanematele perelepitusteenuse järgselt (sh eristatult menetluse tulemuse lõikes, eristatult tavajuhtumi ja erijuhtumi lõikes)?
* sh millised on mõju hindamise kriteeriumid?
* sh kuidas toetab perelepitusteenus vanemaid lahkumineku järel oma lapse edasises elukorralduses kokkuleppele jõudmist?
* sh kuidas soodustab perelepitusteenus vanemate koostööd lapse kasvatamisel?
* Kuidas toimib vanemluskokkuleppe/kokkulepete täitmine lepituse järgselt (sh erisused 3, 6 kuu ja 12 kuu möödudes)?
* Milline on perelepitusteenuse mõju lastele perelepitusteenuse osalemise järgselt (sh eristatult menetluse tulemuse lõikes)?

**3.** **Kuidas toimib lapse kaasamise protsess?**

* Kuidas toimib lapse kaasamine perelepitusteenusele?
* Milline on lepitajate ettevalmistus ja valmisolek lapse kaasamiseks?
* Millised on lepitajate kogemused lapse kaasamisest perelepitusprotsessi? Mis on põhjused, kui lapsi perelepitusse ei kaasata?
* Kui sisuliselt lapse kaasamine läbi viidud ja kui sisulised on laste kaasamise protokollid?
* Milline on lapse arvamuse mõju perelepituse tulemusele?
* Millised on laste kogemused perelepitajaga kohtumisest?
* Kuidas kogeb laps enda arvamusega arvestamist, sh otsuse sisu selgitamist?
* Kuidas toimub RPLS § 12 lg 3 täitmine? Kuidas hinnatakse, et lepituse tulemus ei ole lapse huvide vastu?
* Millised on kitsaskohad lapse kaasamise protsessis?

**4.** **Milline on perelepitussüsteemi tasuvus riigile ja teenuse mõju olulistele sidusgruppidele?**

* Milline on perelepitussüsteemi tasuvus riigile (sh kulu-tulu analüüs, kas ja kui palju perelepitusteenuse mõjul on hoitud raha kokku kohtusüsteemis
* Millised on tasuvuse ja mõju hindamise kriteeriumid?
* Kuidas on perelepitusteenus mõjutanud kohtu tööd perekonnaõiguslikke asjadega (suhtlus- ja hooldusõiguse juhtumite arvu muutus)?
* Kui paljud vanemad, kes on suunatud kohtu poolt perelepitusteenusele, on pöördunud peale perelepitust kohtusse tagasi? Mis põhjustel?
* Milline on lastekaitsetöötajate kogemused ja rahulolu perelepitusteenusega?
* Kuidas on perelepitusteenus mõjutanud kohalike omavalitsuste laste ja peredega tööd tegevate spetsialistide tööd (sh suhtlus- ja hooldusõiguse juhtumite arvu muutus)?
* Kui palju on vanemluskokkulepete osas avaldusi jõudnud täitemenetlusse ja kui palju neist on menetlusse võtnud?

**5.** **Milline on perelepitussüsteemi koordinatsioon ja toimimine?**

* Milline on SKA poolne teenuse koordineerimine, mis on hästi ja mis saaks paremini olla?
* Milline kogemus on lapsevanematel, lepitajatel, koordinaatoritel SKA poolse perelepitusteenuse koordineerimisega?
* Milline on lepitajate professionaalsus ja selle areng lepituse jaoks olulistes teemades?
* Kuidas praegune lepitajate toetussüsteem toetab lepitajate professionaalsust?
* Milline on osapoolte arvamus ja kogemus perelepitusteenuse protsessist alates teenuse taotlemisest kuni lõpetamiseni?

**6.** **Millised on perelepitussüsteemi kitsaskohad ja arendusettepanekud**

* Mis on perelepitussüsteemi ja -teenuse puhul hästi ja toimiv?
* Millised on perelepitussüsteemi ja -teenuse kitsaskohad?
* Millised on läbivalt teenuse tulemuslikkuse ja mõju hindamise kriteeriumid?
* Millised on põhistatud ettepanekud perelepitusteenuse arendamiseks ja kitsaskohtade parendamiseks?
* Millised on õigusloomet puudutavad ettepanekud?

**7.** **Teiste riikide kogemuste ja välispraktikate analüüs**

* Milliseid näiteid ja lahendusettepanekuid saab tuua käesolevast uuringust ilmnenud perelepitusteenuse kitsaskohtade parendamiseks teiste riikide praktikast?
* Milline on teiste riikide näitel perelepitusteenusel kokkuleppele jõutud menetluste osakaal?
* Kuidas toimib teistes riikides lapse kaasamise protsess ning kuidas hinnatakse seda, et perelepitusteenusel sõlmitav vanemate vaheline kokkulepe ei oleks lapse huvide vastu?
* Mis on teiste riikide näitel see osakaal, kes pöördub peale perelepitusteenust kohtusse ning mis põhjustel?

Uurimisküsimused ei ole ammendavad ning tellija ootab, et pakkuja lisaks võimalusel veel täiendavaid põhjendatud küsimusi.

Iga uurimis- ja arendusülesande väljundiks on raport uuringutulemustest, mis on keeleliselt korrektne ja vormilt terviklik, sisaldades muuhulgas meetodite kirjeldust, analüüsi osa, põhijäreldusi, soovitusi, kokkuvõtet ja bibliograafiat. Uuringu tulemustest valmib lõppraport, mis koondab kõigi uurimis- ja arendusülesannete väljundeid. Lisaks sisaldab see ka sissejuhatust, bibliograafiat ning kokkuvõtteid eesti- ja inglise keeles. Lõppraport on keeleliselt ja sisuliselt korrektne terviklik dokument.

**Uuringu metoodika**

Tellija ootus on, et uuringu metoodika sisaldaks nii kvantitatiivset kui kvalitatiivset lähenemisviisi. Sihtrühmast peavad kaasatud olema: lapsed ja lapsevanemad, perelepitajad, SKA perelepitusteenuse meeskond, KOV lastekaitsetöötajad, kohtud.

Pakkuja poolt on oodatud pakkumuses nägemus täpsemast metodoloogilisest lähenemisest ning kirjeldus, kuidas plaanitakse mingi sihtgrupini jõuda. Samuti ootame pakkumuses kirjeldust, kuidas plaanib pakkuja uuringusse lapsi kaasata.

Pakkuja peab lahti kirjutama, millistes uurimuse osades on vajalik taotleda Andmekaitse Inspektsiooni ja juhul kui metoodikast lähtuvalt on vajalik siis ka eetikakomitee luba uurimuse läbi viimiseks. Andmekaitse Inspektsiooni ja eetikakomitee loa taotlemiseks vajalike dokumentide ja vastuskirjade koostamine on pakkuja kohustus.

**5. Orienteeruv uuringu läbi viimise ajakava**

Lepingu täitmine algab lepingu allkirjastamise hetkest.

Lepingu sõlmimisest alates 5 kuu jooksul (kuid mitte hiljem kui 15.12.2024) esitatakse esimene vaheraport uurimis- ja arendusülesannete 1-4 kohta.

Lõppraport esitatakse 9 kuu jooksul lepingu sõlmimisest, mis on terviklik raport uurimistulemustest, sisaldades kõiki 1-7 uurimis- ja arendusülesandeid.

**6. Pakkumuses esitatavate komponentide loetelu**

Pakkujal tuleb pakkumusega esitada[[13]](#footnote-14):

* Arusaam uuringu eesmärkidest ja sisust;
* Uuringu teostamise kava uurimis- ja arendusülesannete lõikes. Iga uurimis- ja arendusülesande juures tuleb tuua välja metoodika kirjeldus, sh uurimisküsimused, vajadusel teoreetilised lähenemised, andmeallikad, valimi koostamise põhimõtted ja suurus, andmekogumise ja analüüsimise meetodid kirjeldus, kuidas plaanitakse mingi sihtgrupini jõuda, sh eraldi lapsed ning kirjeldus, millistes uurimuse osades on vajalik taotleda Andmekaitse Inspektsiooni ja eetikanõukogu luba;
* Uurimisrühma kirjeldus: koosseis, tööjaotus;
* Uuringu läbiviimise detailne tegevus- ja ajakava nädala täpsusega, kus on välja toodud tegevused ja nende eest vastutajad. Kavas tuleb arvestada, et tellijaga koostöös tehtud koosolekud toimuvad minimaalselt iga uurimis- ja arendusülesande metoodika ja valimi täpsustamiseks ning vaheraporti mustandi tutvustamisel. Lisaks sellele on tööplaanis oodatud ettepanekud lisakoosolekuteks, kui pakkuja näeb nendeks vajadust;
* Uuringuga seotud riskid ja riskide maandamise kava koos vastutajatega. Mh tuleb käsitleda projekti uurimiseetilisi väljakutsed ja nendega tegelemise meetodeid, ning vajalike lubade taotlemisega seotud võimalikke väljakutseid;
* Uuringu eelarve uurimis- ja arendusülesannete ja peamiste tegevuste lõikes.

1. Riikliku perelepitusteenuse seadus – <https://www.riigiteataja.ee/akt/RPLS> [↑](#footnote-ref-2)
2. Perelepitusseaduse eelnõu seletuskiri [↑](#footnote-ref-3)
3. Vabariigi Valitsuse tegevusprogramm 2019-2031 – <https://www.valitsus.ee/valitsuse-eesmargid-ja-tegevused/valitsemise-alused/tegevusprogramm> [↑](#footnote-ref-4)
4. Peretoetuste, teenuste ja vanemapuhkuste roheline raamat – <https://www.sm.ee/sites/default/files/contenteditors/Lapsed_ja_pered/Perehuvitised/peretoetuste_teenuste_ja_vanemapuhkuste_roheline_raamat_2015.pdf> [↑](#footnote-ref-5)
5. [www.sotsiaalkindlustusamet.ee/perelepitus](file:///C:\Users\Tuuli-Brit.Vaga\Downloads\www.sotsiaalkindlustusamet.ee\perelepitus) [↑](#footnote-ref-6)
6. Perelepituse ABC – <https://sotsiaalkindlustusamet.ee/sites/default/files/documents/2024-01/Perelepituse-ABC_08.01.2024.pdf> [↑](#footnote-ref-7)
7. Perelepitusseaduse eelnõu seletuskiri, lk 17, 25-30 [↑](#footnote-ref-8)
8. Ekspertanalüüs perelepitusteenuse korraldusest kuue Euroopa riigi võrdlusel, 2020 – <https://sotsiaalkindlustusamet.ee/sites/default/files/documents/2023-03/ekspertanaluus_perelepitusteenuse_korraldusest_kuue_euroopa_riigi_vordlusel.pdf> [↑](#footnote-ref-9)
9. Tänapäevase lastekaitse juhtumikorralduse, andmevahetuse ja e-teenuste analüüs, 2022 – <https://sm.ee/media/2670/download> [↑](#footnote-ref-10)
10. Mitme koduga lapsed: kes, kus, mis on minu kodu? Suhtluskorra retoorika ja praktika, 2021 – <https://dspace.ut.ee/items/f797979f-8e79-4a2d-9f54-84544aa0d80e> [↑](#footnote-ref-11)
11. Lapsevanemate kogemused lahkumineku mõjust ja toetavatest teenustest, 2023 – <https://dspace.ut.ee/server/api/core/bitstreams/b4b0c155-0e0b-4cd2-be06-bf4ebca874c4/content> [↑](#footnote-ref-12)
12. Oluline eristada, et antud uurimuse kontekstis uurime perelepitust (RPLS-st lähtuvalt), mitte kriminaalmenetluses kasutatavat lepitust (vahendusmenetlust) [↑](#footnote-ref-13)
13. Arvestada tuleb eraldi dokumendina lisatud hindamiskriteeriumeid [↑](#footnote-ref-14)